SPRÁVA KOMISIE EURÓPSKÉMU PARLAMENTU A RADE o výdavkoch EPZF Systém včasného varovania č. 1-3/2012 /* COM/2012/0220 final */





OBSAH 1........... Rozpočtový postup EPZF v roku 2012. 2 2........... Príjmy pripísané EPZF. 2 3........... Príjmy pochádzajúce z dočasných súm na reštrukturalizáciu (odvetvie cukru) 3 4........... Pripomienky k predbežnému plneniu rozpočtu EPZF na rok 2012. 4 5........... Čerpanie pripísaných príjmov EPZF. 6 6........... Čerpanie príjmov pochádzajúcich z dočasných súm na reštrukturalizáciu (odvetvie cukru) 6 7........... Čerpanie fondu na reštrukturalizáciu v odvetví cukru. 6 8........... Závery. 6 Príloha 1 Príloha 2: || Rozpočtový postup EPZF v roku 2012 Predbežné čerpanie rozpočtových prostriedkov EPZF do 31. 1. 2012 1. Rozpočtový postup EPZF v roku 2012 Rozpočtový postup Európskeho poľnohospodárskeho záručného fondu (EPZF) v roku 2012 a zodpovedajúce sumy rozpočtových prostriedkov požadovaných v každej fáze postupu sú zhrnuté v tabuľke uvedenej v prílohe 1. Rozpočtový orgán prijal rozpočet EPZF na rok 2012 dňa 1. decembra 2011. Rozpočtom sa vyčlenili viazané a platobné rozpočtové prostriedky vo výške: – 43 603,4 milióna EUR a 43 601,3 milióna EUR v uvedenom poradí na trhové opatrenia v poľnohospodárstve a na priamu pomoc (oblasť politiky 05). – 335,8 milióna EUR a 245,5 milióna EUR v uvedenom poradí na veterinárne a fytosanitárne opatrenia (oblasť politiky 17). – 30,5 milióna EUR a 29,1 milióna EUR v uvedenom poradí na rybárstvo (oblasť politiky 11). Z rozpočtu vyčlenené celkové viazané rozpočtové prostriedky EPZF sa rovnajú sume 43 969,6 milióna EUR a platobné rozpočtové prostriedky EPZF sume 43 876 miliónov EUR. Rozdiel medzi viazanými a platobnými rozpočtovými prostriedkami je spôsobený tým, že na určité opatrenia, ktoré realizuje priamo Komisia, sa využívajú diferencované rozpočtové prostriedky. Tieto režimy sa týkajú najmä podpory poľnohospodárskych výrobkov, politických strategických a koordinačných opatrení v oblasti poľnohospodárstva a rybárstva, ako aj veterinárnych a fytosanitárnych opatrení. 2. Príjmy pripísané EPZF Na základe pravidiel podľa článku 34 nariadenia Rady (ES) č. 1290/2005 o financovaní Spoločnej poľnohospodárskej politiky sa príjmy pochádzajúce z finančných opráv podľa rozhodnutí o overení súladu, z nezrovnalostí a z poplatkov za mlieko označujú ako príjmy pripísané na financovanie výdavkov EPZF. Podľa týchto pravidiel sa pripísané príjmy môžu využívať na financovanie výdavkov EPZF, ktoré vzniknú členským štátom. V prípade, že sa časť týchto príjmov nevyužije, automaticky sa prenesie do nasledujúceho rozpočtového roka[1]. V rozpočte EPZF na rok 2012 sa zohľadnili: najnovší odhad Komisie v súvislosti s výškou rozpočtových prostriedkov, ktoré budú potrebné na financovanie očakávaných výdavkov na trhové opatrenia a priamu pomoc, a odhady pripísaných príjmov, ktoré sa mali podľa očakávania zinkasovať počas príslušného rozpočtového roku, ako aj prenos zostatku pripísaných príjmov, ktoré zostali k dispozícii z predchádzajúceho rozpočtového roka. Vo svojom návrhu týkajúcom sa výšky rozpočtových prostriedkov EPZF v rozpočte na rok 2012 Komisia zohľadnila celkové očakávané pripísané príjmy a v roku 2012 požiadala o rozpočtové prostriedky vypočítané odpočítaním odhadovanej výšky pripísaných príjmov od jej odhadovaných výdavkov. Rozpočtový orgán prijal nový rozpočet EPZF so zohľadnením očakávaných pripísaných príjmov. V čase zostavovania rozpočtu na rok 2012 Komisia odhadovala dostupné pripísané príjmy na 1 010 miliónov EUR. Konkrétne: – pripísané príjmy, ktorých vytvorenie sa očakávalo v priebehu rozpočtového roku 2012, sa odhadovali na 805 miliónov EUR. Z opráv na základe overenia súladu sa očakávala suma 600 miliónov EUR a z nezrovnalostí suma 150 miliónov EUR. Príjmy z poplatkov za mlieko sa odhadovali na 55 miliónov EUR. – výška pripísaných príjmov, v prípade ktorých sa očakávalo prenesenie z rozpočtového roka 2011 do roka 2012, sa odhadovala na 205 miliónov EUR. Komisia v rozpočte na rok 2012 vyčlenila tieto pripísané príjmy vo výške 1 010 miliónov EUR na dva režimy. Konkrétne: – 310 miliónov EUR vyčlenila na prevádzkové prostriedky pre organizácie výrobcov v odvetví ovocia a zeleniny a – 700 miliónov EUR na režim jednotnej platby. Rozpočtový orgán pre tieto dva režimy nakoniec schválil rozpočtové prostriedky vo výške 496 miliónov EUR a 30 472 miliónov EUR v uvedenom poradí v súlade s návrhom Komisie. Súčet schválených rozpočtových prostriedkov a uvedených pripísaných príjmov zodpovedá celkovému odhadu dostupných rozpočtových prostriedkov vo výške 806 miliónov EUR na prevádzkové prostriedky pre organizácie výrobcov v odvetví ovocia a zeleniny a 31 172 miliónov EUR na režim jednotnej platby. V prílohe 2, ktorá obsahuje predbežné plnenie rozpočtu v roku 2012 za obdobie do 31. januára 2012, sú schválené rozpočtové prostriedky na tieto dva režimy zahrnuté do rozpočtových prostriedkov určených pre odvetvie ovocia a zeleniny vo výške 788 miliónov EUR a neviazanú priamu pomoc vo výške 37 189 miliónov EUR bez toho, aby sa zohľadnili už spomenuté pripísané príjmy. Po zahrnutí pripísaných príjmov do týchto odvetví predstavujú predpokladané celkové rozpočtové prostriedky rozpočtu v roku 2012 pre odvetvie ovocia a zeleniny 1 098 miliónov EUR a neviazanú priamu pomoc 37 889 miliónov EUR. 3. Príjmy pochádzajúce z dočasných súm na reštrukturalizáciu (odvetvie cukru) Dočasné sumy na reštrukturalizáciu v odvetví cukru sa považujú za pripísané príjmy určené na financovanie pomoci na reštrukturalizáciu v odvetví cukru a ďalšej pomoci plánovanej v rámci Fondu na reštrukturalizáciu v odvetví cukru. Za tri hospodárske roky: 2006/2007, 2007/2008 a 2008/2009 sa tieto sumy týkajúce sa množstvových kvót na cukor, inulínový sirup a izoglukózu pridelené hospodárskym subjektom v jednotlivých členských štátoch zaplatili do fondu. V čase zostavovania rozpočtu na rok 2012 sa očakávalo presunutie sumy 832,2 milióna EUR z rozpočtového roku 2011 do rozpočtového roku 2012. 4. Pripomienky k predbežnému plneniu rozpočtu EPZF na rok 2012 Predbežná úroveň plnenia rozpočtu za obdobie od 16. októbra 2011 do 31. januára 2012 je znázornená v prílohe 2. Porovnáva sa s profilom výdavkov na základe ukazovateľa, ktorý bol určený na základe ustanovení článku 20 nariadenia Rady (ES) č. 1290/2005. V tejto časti sa uvádzajú stručné pripomienky k určitým rozpočtovým článkom, ktoré vykazujú najvýznamnejšie rozdiely medzi skutočnou a očakávanou úrovňou plnenia rozpočtu na rok 2012. 4.1. Trhové opatrenia V porovnaní so schválenými rozpočtovými prostriedkami na opatrenia na poľnohospodárskych trhoch bolo čerpanie určené úrovňou ukazovateľa k 31. januáru 2012 vyššie o 176,9 milióna EUR. Túto odchýlku spôsobili predovšetkým odvetvie vinohradníctva a vinárstva a odvetvie ovocia a zeleniny. V iných odvetviach zároveň došlo v malej miere k nedostatočnému čerpaniu. 4.1.1. Ovocie a zelenina (+ 55,5 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, túto úroveň čerpania pravdepodobne spôsobili výdavky na prevádzkové fondy pre režim organizácií výrobcov, ktorý je financovaný zo schválených rozpočtových prostriedkov a z príjmov pripísaných do tohto režimu v rozpočte na rok 2012 (Poznámka: Podrobnosti sú uvedené v bode 2). Táto úroveň čerpania je výsledkom uplatňovania ukazovateľa na obdobie do 31. januára 2012 na schválené rozpočtové prostriedky, čo nezahŕňa príjmy pripísané tomuto odvetviu. Okrem toho, na obdobie, na ktoré sa vzťahuje preskúmanie, členské štáty zrealizovali platby rýchlejšie, ako bola úroveň ukazovateľa ustanoveného na pomoc pre skupiny výrobcov na schému predbežného uznávania. Komisia sa v tejto chvíli domnieva, že celkové rozpočtové prostriedky dostupné pre toto odvetvie budú dostatočné na úhradu výdavkov, v prípade ktorých sa očakáva, že vzniknú členským štátom v roku 2012. Od roku 2010 Komisia vložila pre orientáciu čitateľa poznámku pod čiarou * v prípade tabuľky predbežného čerpania, ktorá sa nachádza v prílohe 2. Táto poznámka pod čiarou zobrazuje, aká by bola situácia, pokiaľ by sa bol ukazovateľ k 31. januáru 2012 uplatnil na všetky rozpočtové prostriedky, ktoré majú byť podľa predpokladu k dispozícii na financovanie tohto odvetvia. Ako sa uvádza v bode 2, celkové predpokladané financovanie tohto odvetvia sa skladá zo schválených rozpočtových prostriedkov vo výške 788 miliónov EUR a príjmov pripísaných tomuto odvetviu, ktoré sa odhadujú na 310 miliónov EUR. Pokiaľ by sa bol ukazovateľ uplatnil na celkové financovanie vo výške 1 098 miliónov EUR, ktoré by mali byť dostupné na financovanie tohto odvetvia, potom by sa nebolo vyčerpalo – 10 miliónov EUR. Toto neúplné čerpanie je spôsobené mierne pomalším rytmom platieb na schémy zahŕňajúcich prevádzkové fondy pre organizácie výrobcov a program konzumácie ovocia v školách v porovnaní s ich zodpovedajúcou úrovňou ukazovateľa. V tomto momente sa táto situácia pre oba režimy považuje za dočasnú. 4.1.2. Výrobky odvetvia vinohradníctva a vinárstva (+ 127,9 milióna EUR) Pri porovnaní úrovne čerpania určeného ukazovateľom k 31. januáru 2012 sa ukázalo, že súčasné nadmerné čerpanie je spôsobené zrýchleným rytmom platieb členských štátov vo vnútroštátnych podporných programoch pre odvetvie vinohradníctva a vinárstva. Treba poznamenať, že toto rýchlejšie tempo čerpania pre tieto programy nepredstavuje žiadne riziko prekročenia rozpočtových prostriedkov, keďže sa zakladajú na finančných stropoch ustanovených právnymi predpismi pre tieto programy. 4.2. Priama pomoc Čerpanie rozpočtových prostriedkov na priamu pomoc v porovnaní s hodnotou ukazovateľa k 31. januáru 2012 bolo vyššie o 1 636,8 milióna EUR. 4.2.1. Neviazaná priama pomoc (+ 1 532,3 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, režim jednotnej platby (SPS) predstavuje nadmerné čerpanie, ktoré vyplýva z uplatňovania ukazovateľa na obdobie do 31. januára 2012 na schválené rozpočtové prostriedky, ktoré nezahŕňajú pripísané príjmy tohto odvetvia, ako aj zo všeobecného povolenia, ktoré udelila Komisia členským štátom na vyplácanie záloh na priamu pomoc od 16. októbra 2011. Navyše, všetky ostatné režimy v rámci tohto odvetvia, t. j. SAPS, samostatná platba na cukor a ovocie a zeleninu, s výnimkou osobitnej podpory (článok 68) preukázali v porovnaní s úrovňou ukazovateľa zrýchlené tempo. Členské štáty však doteraz zaplatili približne 91 % odhadovaných potrieb podľa rozpočtu v porovnaní s 87 % v tom istom období v roku 2011 za nároky z roku 2010. Od roku 2010 Komisia vložila pre orientáciu čitateľa poznámku pod čiarou * v prípade tabuľky predbežného čerpania, ktorá sa nachádza v prílohe 2. Táto poznámka pod čiarou zobrazuje, aká by bola situácia, pokiaľ by sa bol ukazovateľ k 31. januáru 2012 uplatnil na všetky rozpočtové prostriedky, ktoré majú byť k dispozícii na financovanie neviazanej priamej pomoci. Ako sa uvádza v bode 2, celkové predpokladané financovanie neviazanej priamej pomoci sa skladá zo schválených rozpočtových prostriedkov vo výške 37 189 miliónov EUR a príjmov pripísaných neviazanej priamej pomoci, ktoré sa odhadujú na 700 miliónov EUR. Preto, pokiaľ by sa bol ukazovateľ uplatnil na celkové financovanie vo výške 37 889 miliónov EUR, ktoré by mali byť dostupné na financovanie neviazanej priamej pomoci, nebolo by sa vyčerpalo 914,3 milióna EUR. 4.2.2. Ďalšia priama pomoc (+ 104,8 milióna EUR) Na základe všeobecného povolenia, ktoré Komisia udelila členským štátom na vyplácanie záloh na priamu pomoc od 16. októbra 2011, sa platby uskutočnili rýchlejším tempom v porovnaní s úrovňou ukazovateľa k 31. januáru 2012 pre niektoré režimy ako: osobitné prémie na dojčiace kravy a hovädzie mäso, ako aj pomoc pre výrobcov zemiakového škrobu a platby na plochu za ryžu. V tomto momente sa táto situácia považuje za dočasnú. 5. Čerpanie pripísaných príjmov EPZF Z tabuľky v prílohe 2 vyplýva, že k 31. januáru 2012 sa zinkasovali pripísané príjmy vo výške 456,2 milióna EUR . Konkrétne: – príjmy z opráv na základe rozhodnutí o overení súladu predstavovali 345,7 milióna EUR, pričom sa do konca rozpočtového roka očakávajú ďalšie sumy, – príjmy z nezrovnalostí vo výške približne 55,4 milióna EUR, pričom sa do konca rozpočtového roka takisto očakávajú ďalšie sumy a – do tejto chvíle bola zinkasovaná väčšina príjmov z poplatkov za mlieko, ktoré predstavujú približne 55,1 milióna EUR, Napokon suma pripísaných príjmov, ktoré sa nakoniec preniesli z roku 2011 do roku 2012, predstavovala 441,5 milióna EUR, čo je podstatne viac ako pôvodne odhadnutá suma 205 miliónov EUR. Výška pripísaných príjmov dostupných na financovanie výdavkov v rámci EPZF k 31. januáru 2012 tak predstavuje 897,7 milióna EUR. Momentálne Komisia odhaduje, že z pripísaných príjmov sa má ešte stále získať suma 348,8 milióna EUR (odhadované pripísané príjmy, ktoré sa majú vytvoriť z rozpočtu v roku 2012 v hodnote 805 miliónov EUR, z čoho sa už vybralo 456,2 milióna EUR). 6. Čerpanie príjmov pochádzajúcich z dočasných súm na reštrukturalizáciu (odvetvie cukru) V súlade s právnymi predpismi sa od novembra 2009 nevybrali od členských štátov žiadne nové dočasné sumy na reštrukturalizáciu. Celková suma pripísaných príjmov dostupných pre Fond na reštrukturalizáciu v odvetví cukru sa teda rovná sume prenesenej z rozpočtu na rok 2011, ktorá na rozdiel od pôvodne odhadovanej sumy predstavuje 856,8 milióna EUR (viac ako suma 832,2 milióna EUR predpokladaná v rozpočte na rok 2012 v dôsledku platieb pomoci vykonaných na konci roku 2011, ktoré boli nižšie, ako sa očakávalo). 7. Čerpanie fondu na reštrukturalizáciu v odvetví cukru Ku koncu januára 2012 členské štáty realizovali malé platby v hodnote 0,4 milióna EUR, pokiaľ ide o pomoc na opatrenia na reštrukturalizáciu, pomoc na diverzifikáciu alebo pomoc na rafináciu cukru. 8. Závery Z doterajšieho čerpania rozpočtových prostriedkov EPZF na rok 2012 za obdobie do 31. januára 2012 vyplýva, že mesačné vrátenie prostriedkov členským štátom prekročilo profil výdavkov pre čerpanie rozpočtu založený na ukazovateli približne o 1 765,6 milióna EUR. To bolo spôsobené najmä všeobecným povolením Komisie vyplácať zálohy na priamu pomoc od 16. októbra 2011, čo viedlo k rýchlejšiemu tempu platieb na túto pomoc. Očakáva sa, že toto tempo sa spomalí, keďže sa blíži konečný termín platby tejto pomoci – 30. jún 2012. Pripísané príjmy v hodnote 897,7 milióna EUR sú k dispozícii a očakáva sa, že ešte v roku 2012 sa zinkasuje suma 348,8 milióna EUR. Momentálne Komisia očakáva, že pripísané príjmy, ktoré sú dostupné, ako aj tie, ktoré budú dostupné počas tohto roka, budú dostatočné na uhradenie financovania prevádzkových fondov pre organizácie výrobcov a na režim jednotnej platby, ako sa pôvodne očakávalo pri zostavovaní rozpočtu na rok 2012, a teda sa neočakávajú dodatočné rozpočtové potreby. [1] Najskôr sa musia použiť prenesené pripísané príjmy, to znamená skôr ako rozpočtové prostriedky schválené rozpočtovým orgánom alebo pripísané príjmy vytvorené počas roka (článok 10 nariadenia o rozpočtových pravidlách).